אבי גיל (קצין)

אבי גיל (נולד ב-5 במרץ 1972) הוא קצין בצה"ל בדרגת אלוף, ששימש המזכיר הצבאי של ראש הממשלה. קודם לכן שימש בין היתר ראש חטיבת תורה והדרכה באמ"ץ, מפקד עוצבת געש, מפקד עוצבת עידן, מפקד בה"ד 1, מפקד חטיבת אפרים, מפקד יחידת דובדבן ומפקד סיירת צנחנים.

== ביוגרפיה ==
גיל נולד וגדל בירושלים. התגייס לצה"ל באוגוסט 1990, התנדב לחטיבת הצנחנים ושובץ בגדוד 890. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 890 ומונה למפקד מחלקה. בהמשך שימש כמפקד פלוגה בגדוד, בתקופת דרור וינברג. לאחר מכן שימש כמפקד פלוגה בבה"ד 1. בהמשך מונה למפקד פלנ"ט צנחנים בין השנים 1999–2000, והוביל אותה בלחימה בדרום לבנון. לאחר לימודים בפו"ם, מונה לקצין אג"ם של חטיבת הצנחנים.

בשנת 2003 הועלה לדרגת סא"ל ומונה למפקד גדס"ר צנחנים, והוביל אותו בלחימה כנגד הטרור הפלסטיני באינתיפאדה השנייה, את תפקידו סיים בשנת 2005. בהמשך מונה למפקד יחידת דובדבן, ושימש בתפקיד בין השנים 2005–2007. במהלך פיקודו על היחידה קיבל נזיפה ממפקד פיקוד המרכז, יאיר נוה, על הדרך שבה טיפל בארבעה לוחמים ביחידה, שסירבו לקחת חלק בפעילות המבצעית. לאחר מכן שימש כנספח צה"ל במארינס בין השנים 2007–2009.

ב-22 בנובמבר 2009 הועלה לדרגת אל"ם ומונה למפקד חטיבת אפרים, תפקיד בו שירת עד שנת 2011. בשנת 2011 מונה לקצין אג"ם של פיקוד הדרום, ושימש בתפקיד בין היתר במבצע עמוד ענן, את תפקידו סיים בשנת 2013. ב-14 ביולי 2013 מונה למפקד בה"ד 1, והוביל אותו בין היתר במבצע צוק איתן, בתפקיד זה שירת עד 18 באוגוסט 2015. לאחר מכן היה חניך במכללה לביטחון לאומי במחזור מ"ג (2015–2016). ב-16 במרץ 2016 הועלה לדרגת תא"ל ומונה למפקד עוצבת עידן, במקביל מונה ביוני 2017 למפקד קורס מפקדי פלוגות ומפקדי גדודים, ושימש בתפקידיו עד 31 בינואר 2018. ב-18 במרץ 2018 מונה למפקד עוצבת געש, תפקיד בו שירת עד 3 ביוני 2020. בשנת 2020 מונה לראש חטיבת תורה והדרכה באמ"ץ, תפקיד אותו מילא עד יולי 2021.

ב-29 ביולי 2021 הועלה לדרגת אלוף ומונה למזכיר הצבאי של ראש הממשלה. ב-16 במאי 2024, לאחר שהשלים קדנציה של שלוש שנים תחת שלושה ראשי ממשלה (בנט, לפיד ונתניהו), סיים את תפקידו כמזכיר הצבאי של ראש הממשלה וביקש להשתחרר מצה"ל.

בתקופת מלחמת חרבות ברזל פורסם כי שוררת מתיחות בינו לבין צחי ברוורמן, המונע ממנו גישה חופשית לנתניהו. לאחר פרישתו פורסם כי פנה בכתב ליועצת המשפטית לממשלה והביע חשש כי נעשו ניסיונות מצד גורמים בלשכת נתניהו לשנות תמלולים ופרוטוקולים של דיוני קבינט ושיחות טלפון של עדכונים ביטחוניים. לשכת נתניהו הכחישה את שני הדיווחים.

== חיים אישיים ==
גיל מתגורר בתל אביב, נשוי ללירון ואב לארבעה.

== קישורים חיצוניים ==

* יונתן אוריך ורוני אפרת, [https://web.archive.org/web/20120420235856/http://dover.idf.il/IDF/News_Channels/art_minuim/09/11/0090.htm מפקד חדש למרחב אפרים: סא"ל אבי גיל], אתר צה"ל, 23 בנובמבר 2009
* דן טמיר, [https://web.archive.org/web/20120504114453/http://dover.idf.il/IDF/News_Channels/bamahana/2010/37/03.htm "שני הצדדים מדברים על לקחי אוסלו"], במחנה, 4 באוקטובר 2010
* נועם שרעבי, [https://web.archive.org/web/20150418224750/http://mazi.idf.il/113-11264-he/IGF.aspx לקבלת המפקד], אתר זרוע היבשה, 14 ביולי 2013
* [http://glz.co.il/1138-28856-HE/Galatz.aspx מפקד בה"ד 1: "עיקרו של הקורס הוא המסע האישי של הצוערים"], גלי צה"ל, 29 באוקטובר 2013
* 
* 
* 
* 
* 
;מכתביו:
* [http://www.fresh.co.il/vBulletin/showthread.php?t=585666#post4484098 "שילוב של חקלאי ולוחם"], במחנה, 20 במרץ 2014, כפי שהועלה באתר פרש
* 
* 

== הערות שוליים ==

קטגוריה:מפקדי גדודים בחטיבת הצנחנים
קטגוריה:מפקדי יחידת דובדבן
קטגוריה:מפקדי חטיבת אפרים
קטגוריה:קציני אג"ם של פיקוד הדרום
קטגוריה:מפקדי בית הספר לקצינים של צה"ל
קטגוריה:מפקדי עוצבת עידן
קטגוריה:מפקדי קורס מפקדי פלוגות ומפקדי גדודים
קטגוריה:מפקדי עוצבת געש
קטגוריה:ראשי חטיבת תורה והדרכה
קטגוריה:מזכירים צבאיים של ראש הממשלה
קטגוריה:אלופי צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:בוגרי המכללה לביטחון לאומי
קטגוריה:תל אביב-יפו: אישים
קטגוריה:ישראלים שנולדו ב-1972